Leif Lahn Jensen (S), 2012-01-26:
Tak for det.
Alligevel vil jeg bruge nogle få ord på forløbet, for vi ser jo resultatet af et rigtig godt og langt forløb.
Som hr. Hans Andersen sagde, modtog beskæftigelsesministeren jo netop 1.700 forslag fra alle dem, som er derude, som har forstand på det her, og som interesserer sig for det.
Vi kan jo med smil på læben kalde det en skattekiste, fordi vi jo stadig væk har muligheden for at kigge ned i de her 1.700 forslag og tage nogle af dem frem.
Det gjorde, at den tidligere beskæftigelsesminister satte et arbejde i gang, som førte til en rapport med 389 forslag, hvilket igen gjorde, at der, da vi skulle til forhandlingsbordet, var 46 forslag fra ministeren.
Efter lange forhandlinger, gode forhandlinger, endte det med et bredt forlig på 44 forslag, og det er altså dem, vi står med i dag.
Jeg vil godt fremhæve et par stykker, men jeg skal nok lade være med at kommentere dem alle, for så får jeg brug for lidt ekstra taletid; det vil jeg love formanden at lade være med.
Men jeg vil i hvert fald godt sige lidt om nogle enkelte forslag, selv om hr. Hans Andersen også nævnte nogle.
Ledige skal ikke længere søge et bestemt antal job.
Det er noget, som mange jo ser som en fordel, og de må nu i stedet fokusere på det, som de skal og kan søge.
Graviditetsbetinget syge fritages for opfølgning, og arbejdsløshedskassens pligt til at holde sygesamtaler afskaffes.
Det er bare for at nævne nogle forslag, og der er mange flere.
Det er godt, og det her hjælper mange.
Vi mente dengang – og mener stadig væk – at der kan gøres meget mere, og vi havde da også dengang yderligere forslag, som vi desværre ikke fik med.
Jeg kan nævne nogle stykker, f.eks. afskaffelse af det obligatoriske cv-klik og afskaffelse af 400-timers-reglen, som vi af mange fik at vide var en regel, der blev brugt rigtig mange kræfter på.
Den har den socialdemokratisk ledede regering jo så heldigvis siden fået afskaffet.
Så det er jo rigtig godt.
Så potentialet for afbureaukratisering er fortsat stort, men alt andet lige er de initiativer, der i dag behandles, og som vi er blevet enige om, en god forbedring og et skridt i den rigtige retning.
Men jeg tror godt, jeg kan love alle – også hr. Hans Andersen – at der kommer endnu mere fra regeringens side.
Vi har de sidste mange år set stadig mere kontrol og bureaukrati på hele beskæftigelsesområdet.
Det har gjort arbejdet tungere, og det har desværre flyttet opmærksomheden længere væk fra det, som det faktisk handler om, nemlig at få de ledige i gang.
Socialdemokraterne vil stå i spidsen for at give kommunerne, jobcentrene og a-kasserne mere handlefrihed.
Vi vil selvfølgelig stille krav, men vi vil også vise tillid til medarbejderne gennem regelforenkling.
Ja, vi ser hellere, at medarbejderne udfører deres arbejde, at medarbejderne får de ledige i gang, frem for at de bare skal bruge tid på at sidde at kontrollere dem.
Derfor vil Socialdemokraterne være klar til at gøre endnu mere på det her område og vil selvfølgelig løbende kigge på flere forslag i forhold til afbureaukratisering.
Samtidig vil vi hele tiden tænke den tanke – eller i hvert fald spørge os selv, når vi kommer med nye tiltag: Hvis den nye regel ikke skaffer flere ledige i gang, er den så det værd?
Jeg tror, at vi som lovgivere altid skal stille os selv det spørgsmål.
Jeg vil sige, at jeg også synes det har været glemt de sidste 10 år.
Når vi ikke har lanceret et decideret afbureaukratiseringsprojekt lige nu, er det jo netop, fordi vi går i gang med mange reformer.
Det er reformer, som jeg har hørt at den borgerlige opposition også gerne vil være med til.
Og det glæder mig, at hr. Hans Andersen også vil være med til alle de her ting, dvs. nogle reformer, hvor vi også har mulighed for at afbureaukratisere; nogle reformer, som jeg jo personligt mener at vi måske burde have taget fat på og gjort noget ved for længe siden.
Det er reformer på førtidspension, fleksjob, kontanthjælp og sygedagpenge, der alle netop vil tage fat i den målsætning, vi virkelig står for, nemlig at reformere for at få flere mennesker ind på arbejdsmarkedet og dermed være med til at forbedre deres muligheder og deres livsværdier, så de kan tage del i og bidrage til fællesskabet.
Og derfor mener vi som Socialdemokrater, at hvis vi løfter det her system, fjerner mange af de bureaukratiske regler, der er derude, og sørger for, at medarbejderne igen kan arbejde med det, det drejer sig om, nemlig de ledige, så kan vi komme rigtig, rigtig langt.
Og derfor støtter vi forslaget.